
Iniţiativa cetăţenească EUROPEANĂ
Tot mai frecvent este invocată necesitatea participării cetăţeneşti la proiectele europene, înţelegând prin aceasta participarea care se realizează prin intermediul tuturor organizaţiilor societăţii civile, în sensul larg al cuvântului. Există, de asemenea, şi o participare directă a cetăţenilor, facilitată de noile instrumente ale democraţiei participative, cum sunt conferinţele, sondajul deliberativ sau “iniţiativa cetăţenească”, o nouă prevedere importantă pentru întărirea construcţiei democratice a Uniunii Europene, introdusă de Tratatul de la Lisabona. Anumite evenimente fac  leagătura între aceste două forme de participare, indirectă şi directă.

“Statele Generale ale Europei”
 au această calitate de a reuni într-un singur eveniment organizaţiile societăţii civile şi cetăţenii, pentru a dezbate situaţii de moment apărute la nivel european şi a identifica probleme şi propuneri pe care doresc să le propună, împreună, factorilor europeni de decizie Acest edificiu rezistă în pofida convulsiilor, crizelor şi lipsei de viziune ce caracterizează uneori epoca actuală. Dintr-un sondaj pe care l-a realizat anul acesta, a reieşit că 78% dintre francezi şi 84% dintre germani susţin că sunt mândri de a fi europeni. Aceste opţiuni trebuie încurajate şi susţinute
.
Conform art. 11 din tratat, cetăţeni ai Uniunii, cu drept de vot, în număr de cel puţin 1 milion şi provenind dintr-un număr semnificativ de state membre, pot lua iniţiativa de a invita Comisia Europeană, în cadrul atribuţiilor sale, să supună aprobării o propunere referitoare la probleme pentru care cetăţenii consideră că, în vederea  aplicării tratatelor, este necesar un act juridic al Uniunii.
Iniţiativa cetăţenească europeană va permite, deci, cetăţenilor europeni şi organizaţiilor societăţii civile, pentru prima dată în istorie, să influenţeze în mod direct agenda politică a UE. 

În anul 2009, Parlamentul European a adoptat o rezoluţie care conţine orientări detaliate pentru punerea în aplicare a acestei iniţiative. Principiul noii iniţiative cetăţeneşti este următorul: deşi nu afectează dreptul de iniţiativă al Comisiei, o obligă totodată să ia în considerare, în mod serios, cererile înaintate de cetăţeni, conform unui proiect de regulament pe care executivul UE urmează să-l facă public.
Cetăţenii vor avea astfel posibilitatea să participe direct la procesul legislativ. Instituţiile europene speră ca acest nou instrument să ajute la acoperirea deficitului de democraţie pe care cetăţenii europeni l-au acuzat, răspunzând de mai multe ori „nu” în cadrul referendumurilor asupra Tratatului de la Lisabona.
Comisia speră ca acest instrument să favorizeze dezvoltarea unui adevărat spaţiu public european şi să încurajeze dezbaterea publică transfrontalieră asupra problemelor referitoare la politicile europene, ajutând cetăţenii din  diferite ţări să apere împreună o anumită poziţie.
Semnatarii trebuie să provină dintr-o treime a ţărilor membre UE, pentru a da un caracter european iniţiativei, tot atât cât este necesar pentru declanşarea unei cooperări mai strânse între statele doritoare să-şi accelereze procesul de integrare în anumite domenii. Opţiunea în favoarea scăderii acestui prag, la un sfert din statele membre ale UE, a fost respinsă de Comisie.

Pe de altă parte, Bruxelles-ul susţine un număr minim fix de semnatari pentru fiecare ţară participantă. Ţinând seama, însă de diferenţele foarte mari de populaţie între statele membre, rezultă că un stat membru mic va avea nevoie, proporţional, de mai mulţi semnatari decât un stat membru mare.

Solutia Parlamentului European ar fi stabilirea unui procent minim fix din populaţia fiecărui stat membru şi s-a propus 0,2%, însă de regulă, în multe dintre statele membre, pentru o iniţiativă legislativă este necesar un procent mult mai mare, faţă de 0,2%.
Fiecare iniţiativă cetăţenească ar trebui să fie, mai întâi, înregistrată şi apoi supusă unui examen de admisibilitate în Comisie, odată ce organizatorii au strâns cel puţin 300.000 confirmări de susţinere, din trei state membre. Comisia va trebui să evalueze, în mai puţin de două luni, dacă iniţiativa este de competenţa sa şi dacă aceasta se încadrează într-un domeniu în care legiferarea la nivelul UE este posibilă. Testul de admisibilitate nu va influenţa decizia Comisiei privind fondul iniţiativei.
Pentru ca o propunere să fie admisibilă, trebuie respectate două principii de bază: să se refere la o problemă în care, pentru a fi aplicate tratate, trebuie adoptat un act juridic al Uniunii şi, totodată, să corespundă cadrului de puneri de iniţiativă ale Comisiei, conform art. 8 din proiectul de regulament.
 Dacă iniţiativa este considerată admisibilă şi după verificarea celor 300.000 de semnături, Comisia ar urma să aibă la dispoziţie patru luni pentru examinarea iniţiativei ca atare. Aceasta ar trebui să decidă dacă prezintă o propunere legislativă, dacă aprofundează chestiunea, de exemplu prin intermediul unui studiu, sau dacă nu ia nicio măsură, urmând să îşi explice ulterior raţionamentul într-un document public,  dar, din punct de vedere juridic, Comisia nu este obligată să declanşeze o acţiune legislativă ca răspuns la listele de semnături.

Totodată, se stabileşte un termen pentru strângerea tuturor semnăturilor, care nu trebuie să depăşească 12 luni, în caz contrar, procesul se reia de la zero. Semnăturile pot fi obţinute sub formă scrisă sau electronică.
Fiecare semnatar va trebui să furnizeze o multitudine de date personale, printre care numele, adresa, adresa electronică, data şi locul de naştere şi datele documentelor de identitate (paşaport, carte de identitate, asigurare socială). Toate acestea sunt necesare pentru a se evita fraudele.
Proiectul de regulament subliniază că datele furnizate de semnatari vor beneficia de o protecţie sporită şi vor fi distruse la o lună după prezentarea iniţiativei în faţa Comisiei, sau la 18 luni de la data înregistrării unei iniţiative cetăţeneşti.

Apărătorii uneia dintre petiţiile pan-europene cele mai mediatizate, (campania Oneseat), campania pentru a face din Bruxelles sediul unic al Parlamentului European, lansată în 2006, urmăresc să pună capăt „circului cu voiajul” la care sunt supuşi eurodeputaţii, echipele lor şi jurnaliştii, care fac 450 km între Bruxelles şi Strasbourg pentru 12 sesiuni de câte 4 zile pe an. Operaţiunile legate de sediul dublu parlamentar costă contribuabilii în jur de 200 milioane euro pe an
. Totodată, ei au precizat că nu intenţionează să se folosească, în demersurile lor, de acest instrument pe care ei îl apreciază ca fiind prea complicat de utilizat.
Susţinătorii iniţiativei sediului unic pretind că informaţiile cerute petiţionarilor riscă să le producă dificultăţi.
Deşi susţinătorii acestei iniţiative afirmă că au fost strânse aproape 1.270.000 semnături, în acest caz, cerinţele noii reglementări asupra iniţiativei cetăţeneşti le fac inutilizabile deoarece, acum, se solicită şi adresele celor care semnează, or, pentru cele deja existente, există doar adresele electronice. Această situaţie pare să confirme Comisiei că atingerea unui milion de semnături care să corespundă prevederilor impuse, este dificil de realizat.
ANIVERSARE EUROPEANĂ
În acest an se împlinesc 60 de ani de la  Declaraţia Schuman care a pus piatra de temelie a construcţiei europene. La Summit-ul liderilor europeni organizat la Milano în 1985, s-a decis aniversarea zilei de 9 mai ca „Zi a Europei”. De atunci, această zi este destinată festivităţilor şi evenimentelor ce subliniază cooperarea între popoarele Europei.
Totodată, se împlinesc 60 de ani şi de la adoptarea, la 4 noiembrie 1950, a Convenţiei Europene a Drepturilor Omului. Cu această ocazie,  Curtea Europeană a Drepturilor Omului (CEDO) a realizat un clip de 3 minute, care prezintă principalele 15 drepturi şi libertăţi conţinute de Convenţie şi protocoalele sale
.

Destinat unui public larg şi mai ales cetăţenilor între 15 şi 25 de ani, clipul, disponibil deocamdată doar în franceză şi engleză, va fi tradus în cursul anului 2010 şi în alte limbi oficiale ale ţărilor membre.

Curtea doreşte să încurajeze, astfel, orice iniţiativă de a introduce acest clip în cadrul unor cursuri de educaţie civică. 

(clip video : http://www.echr.coe.int)
RELUAREA DIALOGULUI ÎNTRE SERBIA ŞI CROAŢIA

După un an de tăcere, preşedintele sârb Boris Tadić şi omologul său croat, Ivo Josipović, au reluat dialogul între cele două  ţări, în cadrul unei întâlniri bilaterale, la 24 martie a.c.
Ca urmare, Curtea Constituţională slovenă a aprobat, pe 25 martie, Acordul de Arbitraj între Slovenia şi Croaţia asupra diferendumului referitor la frontiera maritimă din Golful Piran
 - cunoscut de croaţi drept Golful Savudria - care blocase negocierile de aderare a Croaţiei, din decembrie 2008, până în septembrie 2009.

După destrămarea fostei Iugloslavii, în 1991, cele două ţări nu reuşeau să se pună de acord asupra frontierelor lor la Marea Adriatică. Slovenia, blocată între Italia şi Croaţia, cerea un acces direct la apele intenaţionale, ceea ce forţa Croaţia să cedeze o parte din drepturile sale.

Primii miniştri ai celor două ţări au semnat, în septembrie 2009, un acord asupra acestei probleme, care, împreună cu această decizie a Curţii Constituţionale Slovene, potrivit căreia acest Acord este conform cu Constituţia ţării, înlătură un obstacol important la aderarea croată.


Croaţia a ratificat deja Acordul de Arbitraj şi decizia de la Ljubljiana deschide calea ratificării în Parlamentul Sloven. Primul ministru sloven, Borut Pahor, a anunţat că el nu va convoca un referendum asupra acestei probleme, aşa cum solicită opoziţia.


Relaţiile între cele două ţări erau tensionate încă din martie 2008, dată la care Croaţia a recunoscut independenţa Kosovo. Ele s-au agravat în anul 2009, ca urmare a acceptării de către Curtea  Internaţională de Justiţie (CIJ), a plângerii Croaţiei contra Serbiei, pentru genocid. În revanşă, Serbia a depus o plângere similară, pe 4 ianuarie 2010.


Conform opiniilor lui Radoslav Stojanović
, profesor de drept internațional la Universitatea din Belgrad, aceste două plângeri sunt inutile şi nefondate, deoarece crimele comise în Croaţia, atât de o parte cât şi de cealaltă, nu constituie un genocid.


Problema Bosnia-Herţegovina se află, de asemenea, la baza tensiunilor dintre cele două ţări. Precedentul preşedinte croat, Stjepan Mesić, a declarat că va interveni cu forţe militare în Bosnia-Herţegovina, dacă liderul sârb  al Republicii Srpska, Milorad Dodik, încearcă să obţină secesionarea.


Instalarea  la putere a lui Ivo Josipović, a favorizat atenuarea tensiunilor. El s-a pronunţat, de la început, în favoarea retragerii plângerii depuse de Zagreb, în 1999, la CIJ, contra Serbiei, ceea ce nu l-a împiedicat pe preşedintele sârb să refuze să asiste la investirea sa, în februarie 2010, din cauza participării preşedintelui Kosovo, Fatmir Sejdiu.


De acum înainte, conform afirmaţiilor celor doi preşedinţi, se deschide o nouă fază a relaţiilor între Serbia şi Croaţia. Ei au anunţat că s-au pus de acord asupra măsurilor concrete pe care le vor lua atât în relaţiile bilaterale cât şi în cadrul cooperării regionale.


Această reluare a dialogului era necesară deoarece ambele ţări doresc să intre în Uniunea Europeană. O îngheţare a dialogului între cei doi piloni ai Balcanilor Occidentali ar fi fost prost percepută de Comisia Europeană, acum când Croaţia intră în linie dreaptă către aderare. Până în prezent, au fost deschise 35 de capitole  de aderare şi, deja, 17 au fost închise.


În ceea ce o priveşte, Serbia şi-a depus candidatura la UE în decembrie 2009. Ea speră într-o acceptare rapidă pentru a putea începe negocierile asupra capitolelor de aderare. Dar, această deschidere va depinde indisolubil de relaţiile Serbiei cu vecinii săi. Dacă nu se va cere recunoaşterea Kosovo de către Belgrad, cooperarea regională va fi puternic încurajată de UE.


Această reconciliere dintre Serbia şi Croaţia vine la timp, deoarece, cu numai câteva zile în urmă, preşedintele sârb boicota o reuniune asupra cooperării regionale, organizată în Slovenia. 


Preşedintele sârb a înţeles, în cele din urmă, că ambele ţări au o responsabilitate egală faţă de regiune şi că interesul este ca întreaga regiune să se integreze în UE.


Din aceste raţiuni, plângerile pentru genocid vor fi retrase şi rezolvate printr-un acord extrajudiciar. Cei doi preşedinţi au ajuns la concluzia că integritatea Bosniei-Herţegovina nu-şi are locul acum în relaţiile lor.


În pofida eforturilor, drumul către aderare este încă lung pentru ţările din Balcanii Occidentali. Croaţia ar urma să adere la UE, în 2012, iar continuarea procesului va depinde, de acum înainte, de rezolvarea celor două tensiuni majore din regiune : Kosovo şi Bosnia-Herţegovina.
TENSIUNI ÎN ZONA ARABĂ
Reuniţi într-un summit, în oraşul libian Syrte, liderii arabi au reflectat asupra alternativelor de a constrânge Israelul să se retragă din teritoriile ocupate. Numeroşi oficiali se declară sceptici în privinţa negocierilor indirecte propuse de SUA. Liderii arabi au fost îndemnaţi de Secretarul general al Ligii arabe, Amr Moussa, să discute despre posibilitatea care le-ar rămâne în cazul unui eşec total al procesului de pace israelo-palestinian. Negocierile realizate de Statele Unite între ambele părţi sunt efectiv blocate, chiar înainte de a începe,  din cauza colonizării Ierusalimului de Est. 
Comitetul de monitorizare a iniţiativei arabe de pace, un plan de pace global, de inspiraţie saudită, este pe punctul de a elabora planuri alternative şi demersuri pentru a se putea face faţă în eventualitatea unui eşec. Acest comitet a deschis calea către negocierile indirecte. Dar, arabii sunt convinşi că ele sunt inutile din cauza urmărilor intransigenţei israeliene. Opinia liderilor din Qatar este că, în acest moment, întreaga comunitate internaţională trebuie să-şi asume responsabilităţi, fiind pentru prima oară când se evocă sancţiuni internaţionale împotriva Israelului, care se comportă ca şi cum ar avea imunitate, pentru că niciodată nu i-a fost impusă vreo sancţiune.
Acceptând negocierile indirecte, arabii au vrut să-i acorde sprijin mediatorului american şi au susţinut eforturile mediatorilor, în speranţa că vor reuşi. Dar această susţinere încetează în momentul în care ar putea dăuna cauzei arabe.
Potrivit comitetului de monitorizare, lansarea negocierilor este indisolubil legată de încetarea colonizării Israelului şi, mai ales, de anularea recentei decizii de construire a 1.600 de locuinţe evreieşti, în Ierusalimul de Est.
Strategia arabă faţă de conflictul cu Israelul a produs reacţii diferite în urma refuzului statului evreu de a opri colonizarea, unii gândindu-se la război, alţii la rezistenţa armată sau rezistenţa paşnică. 
Liderii arabi sunt neliniştiţi de riscurile unui conflict armat în regiune. Atât preşedintele palestinian, Mahmoud Abbas, cât şi premierul turc, Recep Tayyip Erdogan, au avertizat public, cu diferite prilejuri, asupra acestor riscuri, arătând că, dacă se aprinde conflictul la Ierusalim, el se va extinde în Palestina şi în tot Orientul Apropiat. 
Chiar şi regele Abdallah II al Iordaniei consideră că Israelul se expune riscului declanşării unui conflict, continuând construirea locuinţelor din Ierusalimul de Est, iar preşedintele sirian, Bachar al-Assad, apreciază că Israelul împinge întreaga regiune în război cu ocuparea teritoriilor, cum este Golan, revendicate de Damasc.
Alte opinii propun să se apeleze la Consiliul de securitate, pentru a se solicita impunerea unui regulament părţilor, conform prevederilor Capitolului VII al Cartei ONU, care prevede măsuri coercitive în cazul de ameninţare a păcii.

La rândul său, primul ministru israelian, Benjamin Netanyahu, i-a acuzat pe palestinieni că-şi radicalizează poziţiile, arătându-se dispus să continue contactele cu Statele Unite, pentru a facilita reluarea dialogului. În deschiderea summit-ului Ligii arabe din Libia, organizat pentru apărarea Ierusalimului, preşedintele palestinian, Mahmoud Abbas, a exclus negocierile indirecte, aşa-zise „de proximitate”, cu Israelul, fără o oprire a colonizării.
Membrii cabinetului Netanyahu nu sunt receptivi la prea multe sugestii din afară, din considerentul că nici occidentalii nu ar agrea să li se recomande din afară cum să procedeze cu capitalele lor. Pentru ei, soluţia încetării încordării între Israel şi Palestina ar fi lichidarea regimului militarist pro-iranian al Hamas-ului, care controlează Gaza. Din spatele acestor poziţii răzbate intenţia unei noi ofensive israeliene împotriva Fâşiei Gaza.
Faţă de această poziţie, purtătorul de cuvânt al Hamas-ului, Fawzi Barhoum, apreciază că Israelul practică un terorism la nivel de stat.

Recentele tensiuni dintre Statele Unite şi Israel, cu privire la colonizarea Ierusalimului de Est, ar putea să stimuleze administraţia Obama către o cooperare mai strânsă cu Europa care doreşte un angajament mai semnificativ al americanilor asupra unor subiecte cum ar fi Orientul Apropiat.
MONDIALIZAREA ESTE ÎNCĂ ÎN VIGOARE
Cu un an în urmă, Gordon Brown, a lansat ideea de „demondializare”. Astfel, într-o economie mondială cu zone inerte, premierul  britanic a cunoscut un real succes. Schimburile economice erau în scădere severă. Deschiderea la nivel mondial părea ameninţată. Se simţea nevoia aplicării altor principii. Astăzi, demondializarea pare deja dată uitării. 
Directorul general al Organizaţiei Mondiale a Comerţului (OMC), Pascal Lamy, a confirmat o scădere de 12,2% a volumului schimburilor internaţionale în 2009, cu o perspectivă de relansare, în 2010, evaluată la 9,5% de către economiştii OMC. Chiar de la începutul acestui an, schimburile mondiale au înregistrat uşoare creşteri. De la puternica contracţie din 1945 (-12%) şi până în prezent, schimburile au mai înregistrat perioade de recul (-0,2% în 2001, -2% în 1982 şi -7% în 1975), dar niciodată de o asemenea amploare. Scăderea se situează încă la valori importante, -23% în dolari, mai ales din cauza căderii cursurilor materiilor prime, în special la petrol
.

Economiştii, care au fost surprinşi de amploarea căderii din 2009, au reuşit să identifice patru cauze principale ale acesteia: scăderea dramatică a cererii mondiale de produse dintre cele mai mult solicitate, cum sunt automobilele şi maşinile; efectul amplificator al unei organizări industriale în care produsele trec de mai multe ori graniţa în timpul fabricării lor; colapsul creditului comercial şi, în sfârşit, sincronizarea a tot ceea ce a constituit prima criză globală.
Acestă perspectivă a relansării comerţului mondial reprezintă o ştire foarte bună. Ea este chiar şi în interesul integriştilor care pledează pentru relansarea producţiei locale. Schimbul a fost, este şi va fi un vector al dezvoltării. Harta creşterii economice din ultimele decenii ar putea, de altfel, să coincidă cu cea a deschiderii frontierelor, de la ale Europei anilor 1950, până la Vietnamul de astăzi, trecând prin Japonia, China şi Brazilia.

Acest avânt comercial nu este, însă, o certitudine. În 2009, cererea mondială s-a redus foarte puternic, dar protecţionismul a fost evitat. Dacă presiunile protecţioniste au fost ţinute sub control în timpul crizei financiare în pofida  numeroaselor dificultăţi, ele vor putea să prindă iarăşi vigoare, odată cu creşterea şomajului şi a diferendumurilor dintre ţări. 
Schimburile nu cresc, peste tot, în acelaşi ritm. În Asia evoluează mai repede decât în Europa şi în America. China a devenit primul exportator mondial de mărfuri, devansând Germania, iar Coreea de Sud a depăşit Regatul Unit. În sânul Europei, Franţa exportă mai puţin decât Olanda şi abia un sfert mai mult decât Belgia. Cifrele ascund disparităţi: Statele Unite (-13,9%), Uniunea Europeană (-14,8%) şi Japonia (-24,9%), ale căror exporturi au suferit un recul al exporturilor lor mai mare decât media mondială (-12,2%), în timp ce exporturile Chinei (-10,5%) sau cele provenind din America Latină (-5,7%) au avut mai puţin de suferit
.

Aceste diferenţe continuă şi în 2010, cu o relansare a schimburilor provenind din ţările emergente. Economiştii de la OMC atenţionează că exporturile ţărilor în dezvoltare vor beneficia de o creştere de 11%, faţă de 7,5% în ţările industrializate.

Previziunile OMC depind de numeroase date, cum ar fi rata de creştere mondială de 2,9%, stabilitatea preţului petrolului, precum şi ratele de schimb. Dacă optimismul este bine controlat, prudenţa trebuie să fie pe măsură. Orice nouă creştere a cursului petrolului, aprecierea sau deprecierea monedelor importante sau orice eveniment defavorabil produs în pieţe ar determina prin ricoşeu revizuirea acestor previziuni.
O rată de schimb a comerţului mondial de 9,5%, în 2010, nu ar avea de suferit dacă s-ar reveni la nivelurile dinaintea crizei. Pentru ţările în dezvoltare vor fi necesari doi ani de creştere în acest ritm, în timp ce economiile dezvoltate vor avea nevoie de trei ani. Dar, chiar dacă comerţul mondial şi-ar reveni, în următorii doi sau trei ani, aceasta ar contrazice teza potrivit căreia criza ar fi determinat un moment de „demondializare”.

Exportul nu este singurul indicator al progresului. Dar, o integrare reuşită, într-o economie mondială deschisă, rămâne cea mai bună garanţie a prosperităţii, pe viitor.

Potrivit ultimelor previziuni prezentate de analiştii Organizaţiei pentru Cooperare şi Dezvoltare Economică (OCDE)
, avansul Produsului Intern Brut (PIB) din ţările dezvoltate (G7) se va tempera în prima jumătate a acestui an, însă ritmul de creştere din Statele Unite va fi mai mare decât cel din ţările europene şi Japonia. Analiştii OCDE estimează că economiile celor şapte ţări puternic industrializate vor creşte cu 1,9% în primul trimestru şi cu 2,3% în următoarele trei luni, după ce, în ultimul trimestru din 2009, au avansat cu 3,7%
.
Pier Carlo Padoan, economistul şef al OCDE, consideră că revenirea, la nivel mondial, va avea ritmuri diferite, de la o regiune la alta, fiind mai rapidă în Statele Unite, Canada şi Japonia şi mai lentă în ţările europene.
Potrivit OECD, Germania este singura ţară din grupul G7 al cărei PIB va scădea în primul trimestru cu 0,4%, comparativ cu trimestrul anterior, însă va reveni la o creştere de 2,8%, în al doilea trimestru. In ultimele trei luni din 2009, economia Germaniei a stagnat. 
Totodată, ritmul de creştere al economiei SUA va coborî, de la 5,6% în ultimul trimestru din 2009, la 2,4%, în primul trimestru şi 2,3% în al doilea trimestru 2010. 

În Japonia, creşterea economică va ajunge  la 1,1%, în primul trimestru 2010, de la 3,8% la finele anului trecut, în vreme ce economia Franţei, după ce a crescut cu 2,4% în ultimele trei luni din 2009, va continua să crească, ajungând la 2,3%, în perioada ianuarie-martie.
Marea Britanie face excepţie de la aceasta tendinţă, urmând să înregistreze o majorare cu 2% a PIB, în primul trimestru, după ce, în ultimul trimestru al anului trecut, economia a crescut cu 1,8%. 
Pentru încurajarea comerţului, Camera de Comerţ Internaţională doreşte să instaleze încrederea între importatorii şi exportatorii din întreaga lume. În acest sens, această organizaţie internaţională a prezentat recent prima revizuire a regulilor sale referitoare la „garanţiile la cerere”, a căror primă versiune datează din 1992.

Garanţia la cerere este o formă de asigurare la care poate subscrie un importator, pentru a se proteja împotriva riscului ca exportatorul să-şi execute greşit, parţial sau deloc, obligaţiile ce-i revin. În acest caz, garantul, cel mai ades o bancă, îi varsă importatorului suma specificată în garanţie şi aceasta doar ca urmare a unei cereri scrise, de unde şi denumirea de „garanţie la cerere”.
Transparenţa şi echilibrul între părţi sunt cuvintele de ordine ale acestor noi reguli. Mai clare şi mai complete fiind, ele oferă părţilor termeni contractuali stabiliţi dinainte. De exemplu, o cerere de plată trebuie să fie examinată în cinci zile lucrătoare şi nu „într-un termen rezonabil”, cum prevedeau regulile anterioare. Regulile revăzute urmăresc să pună pe picior de egalitate emiţătorii şi utilizatorii garanţiilor la cerere, fostele reguli fiind criticate tocmai pentru asimetria lor.
Vechea versiune era utilizată pe scară largă în întreaga lume, fiind aplicată la contracte de miliarde de dolari şi era aprobată de Comisia Naţiunilor Unite pentru Drept Comercial Internaţional. La acest moment se pune problema difuzării cât mai largi a acestor noi  reguli, care vor intra în vigoare la 1 iulie 2010. Conform aprecierilor specialiştilor BNP Paribas
, aceste noi reguli vor fi utilizate în proporţie de 10 până la 75 % dintre ţări, în funcţie de modul în care fiecare ţară îşi va informa şi convinge clienţii, de utilitatea acestora. BNP Parisbas le va adopta, însă, chiar din momentul apariţiei lor.
O nouă axă în Europa
Deşi axa Paris-Berlin a contribuit la modelarea politicilor europene în ultimele decenii, un duo franco-italian s-a constituit, în ultimele săptămâni, cu scopul de a influenţa deciziile UE în toate domeniile, de la ajutorul pentru Grecia, până la schimbarea climatică, în timp ce Germania devine tot mai reticentă în a participa la luarea unor noi iniţiative europene importante.
Analiştii se referă întotdeauna la relaţia franco-germană ca la motorul Europei.
Relaţiile franco-germane au atins apogeul în anii ’80. Cancelarul Helmut Kohl şi preşedintele francez, François Mitterand, au marcat istoria angajându-se în favoarea Tratatului de la Maastricht şi a Uniunii Europene. În anii ’90 Jaques Chirac şi Gerhard Schroder au dat viaţă acestei alianţe strategice.
Italia este unul din cele şase ţări fondatoare ale Europei. Numeroşi analişti apreciază că Roma a pierdut progresiv din influenţa sa la Bruxelles, după fiecare nouă extindere a UE.

Dovada cea mai evidentă a acestei noi alianţe a fost atunci când preşedintele francez, Nicholas Sarkozy, şi primul ministru italian, Silvio Berlusconi, au făcut presiuni asupra cancelarului Germaniei, Angela Merkel, pentru a fixa detaliile planului de salvare a Greciei.
Acordul obţinut în cadrul summit-ului european din martie
 nu a ajutat Atena să convingă operatorii de piaţă asupra capacităţii sale de a rambursa datoria. Pentru a calma pieţele, era absolut necesară o nouă angajare mai clară a membrilor zonei euro. 
În prima parte a lunii aprilie a.c., Nicholas Sarkozy şi Silvio Berlusconi au pus capăt atâtor luni de indecizie şi s-au înţeles asupra ratei de schimb a împrumutului zonei euro pentru Grecia. Ei au luat această decizie împotriva voinţei doamnei Merkel care nu accepta o rată de 5%, considerată de Germania ca fiind o subvenţie nemeritată, care ar fi acoperit ani de extravaganţă financiară, dar ea a trebuit să se resemneze în faţa presiunilor celor doi lideri, care puteau conta pe sprijinul preşedintelui Eurogrup, Jean Claude Juncker.
Această înţelegere franco-italiană a fost pusă şi mai mult în evidenţă cu numai câteva zile în urmă, cu prilejul unei alte iniţiative comune de mare importanţă. La 15 aprilie, Sarkozy şi Berlusconi au trimis o scrisoare comună preşedintelui Comisiei Europene, Jose Manuel Barroso, încurajându-l să susţină punerea în aplicare a drepturilor de taxare la vamă a emisiilor de carbon pentru ţările care nu fac parte din acordul mondial de reducere a gazului cu efect de seră
.
Parisul şi Roma sunt îngrijorate pentru industriile lor care plătesc pentru permisul de emisie de dioxid de carbon şi care riscă să piardă segmente importante de piaţă, în favoarea importurilor mai puţin scumpe, provenind din ţări care nu impun astfel de taxe.

Această iniţiativă va juca un rol semnificativ în negocierile climatice internaţionale post-Copenhaga, în vederea următoarei conferinţe mondiale asupra schimbărilor climatice, care va avea loc la sfârşitul anului, la Cancun, în Mexic.

Anul trecut, cele două ţări au semnat un acord asupra cooperării nucleare civile, care va avea ca urmare construirea a cel puţin patru centrale nucleare, în Italia.
Italia şi Franţa împărtăşesc aceeaşi viziune şi asupra altor domenii cheie, cum ar fi reforma reglementării pieţelor financiare europene.

Uniunea pentru Mediterana constituie un alt punct în care interesele Franţei şi Italiei se întâlnesc. Întărirea relaţiilor lor cu partenerii din sudul şi estul Mediteranei este percepută la fel de bine şi la Roma şi la Paris, ca fiind o prioritate diplomatică. O declaraţie comună asupra acestui subiect a fost adoptată în cadrul summit-ului franco-italian, din 9 aprilie la Paris.
Pentru Berlin situaţia stă în mod diferit. Cancelarul Germaniei, Angela Merkel, s-a opus dintodeauna ideii de extindere a sferei de influenţă a UE către sud, deoarece sfera de influenţă naturală a Germaniei este centrată mai mult către frontierele orientale ale Uniunii.

Presiunea exercitată de Nicholas Sarkozy, în favoarea constituirii Uniunii pentru Mediterana, a pus în evidenţă fricţiunile cu omologul său german. 

Doamna Merkel a privit deseori cu suspiciune excesul de zel al lui Sarkozy, în special încercările sale de a câştiga influenţă în Europa şi pe scena internaţională. Aceste suspiciuni au ieşit la iveală, mai ales în 2008, în timpul preşedinţiei franceze deosebit de active, la UE. 
Pe de altă parte, Nicholas Sarkozy nu a considerat niciodată relaţia Franţei cu Germania ca fiind exclusivă. Încercările sale de a se apropia de Statele Unite şi de Marea Britanie, la începutul mandatului său, nu au scăpat atenţiei Germaniei.
Testul decisiv îl va constitui nominalizarea viitorului preşedinte al Băncii Centrale Europene. Mandatul lui Jean-Claude Trichet expiră în 2011, însă lupta dintre viitorii succesori a început.  Italianul Mario Draghi şi germanul Axel Weber sunt amândoi candidaţi pe acest post şi influenţa franceză pentru această numire va fi decisivă.
UNIUNEA EUROPEI OCCIDENTALE A FOST DESFIINŢATĂ
Uniunea Europei Occidentale (UEO), structură mai puţin cunoscută, în special în Europa de răsărit, a fost o emanaţie a Războiului Rece, creată în 1948, de Franţa, Marea Britanie, Olanda, Belgia şi Luxemburg, ca o contrapondere la neliniştea provocată de forţa Uniunii Sovietice. 

Sediul UEO se afla la Bruxelles, dar Parisul găzduia adunarea sa inter-parlamentară. Structura sa dispunea de 60 de angajaţi şi de un buget de funcţionare de 13 milioane de euro.

Uniunea Europei Occidentale a fost însă eclipsată, un an după înfiinţarea sa, de crearea Alianţei Atlantice, dar a continuat să funcţioneze şi să primească noi membri, ajungând la un număr de  zece ţări membre şi 18 membri asociaţi.

În contextul intrării în vigoare a Tratatului de la Lisabona şi al modificărilor instituţionale ale Uniunii Europene, UEO şi-a pierdut raţiunea de a fi. La Bruxelles a fost anunţată dizolvarea acesteia. 

Într-o declaraţie comună, ţările care dizolvă acum Uniunea Europei Occidentale subliniază faptul că Uniunea Europeană preia misiunile legate de securitatea comună
.

În Tratatul de la Lisabona la punctul 7, se stipulează că, în cazul unei agresiuni armate împotriva unui stat membru pe teritoriul său, toate celelalte state membre trebuie să-i acorde ajutor şi asistenţă, prin toate mijloacele care stau în puterea lor.

Securitatea şi apărarea europeană au intrat într-o nouă fază, odată cu încheierea rolului istoric al Uniunii Europei Occidentale. Această structură a fost, totuşi, multă vreme considerată un pilon al unei apărări europene, pe care unele capitale, precum Parisul, ar fi vrut să o dezvolte în paralel cu Alianţa Atlantică. Uniunea Europei Occidentale devenise însă redundantă, iar apărarea europeană ramâne legată, deocamdată, organic de NATO.

TEMERILE DIN ZONA EURO 

Mecanismul de schimb european (ERM) a fost introdus de Comunitatea europeană, în 1979, cu scopul de a reduce variabilitatea ratei de schimb. Mai târziu, în cadrul pregătirilor pentru integrarea euro, acest mecanism a fost adaptat.

Printre primele ţări care au început pregătirile pentru a aparţine zonei euro au fost Slovacia, Cipru, Letonia şi Malta în 2005, Estonia, Lituania şi Slovenia în 2004. Slovenia a devenit membru al zonei euro la 1 ianuarie 2007, iar Slovacia, Cipru şi Malta în 2008. 

Problemele care afectează Grecia, ţară care a adoptat moneda unică europeană în 2010, au reprezentat un test dur privind solidaritatea membrilor zonei euro. Dintre statele ale căror ratinguri au fost modificate negativ, Grecia a fost cea mai afectată, dar se află încă în categoria recomandată pentru investiţii. Orice schimbare a ratingului statului elen va depinde de respectarea de către autorităţile de la Atena a planului de reforme. Grecia s-a angajat faţă de Uniunea Europeană să reducă deficitul bugetar cu patru puncte procentuale în 2010, la 8,7%.

Situaţia nesigură a Greciei a pus presiune şi pe euro, care a înregistrat o uşoară scădere, de la 1,3339 dolari la 1,3299. Intrarea în incapacitate de plată a unui stat din zona euro ar putea pune în pericol  întreaga Uniune monetară. 

Există temeri că problemele datoriilor care afectează Grecia s-ar putea extinde şi în alte state din zona euro. Ajutorul pe care Grecia îl aşteaptă de la ţările zonei euro oferă doar o soluţie pe termen scurt pentru criza îndatorării de la Atena şi lasă fără răspuns numeroase întrebări asupra viitorului grupului monedei unice din Uniunea Europeană.

Portugalia poate fi următoarea victimă a extinderii problemelor financiare din Grecia în zona euro. Vicepremierul elen Theodoros Pangalos Pangalos, care a acuzat Germania că nu a acordat despăgubiri corecte pentru distrugerile produse în timpul celui de-Al Doilea Război Mondial şi că abordarea liderilor germani faţă de situaţia Greciei a fost una "rasială", bazată pe ideea că grecii nu muncesc suficient, a cerut Portugaliei să nu rămână indiferentă în privinţa unui ajutor european pentru ţările membre confruntate cu dificultăţi
.
Creşterile economice reduse ale ultimilor ani, competitivitatea scăzută şi deficitul bugetar de 9,4% din PIB în 2009 situează Portugalia în centrul atenţiei pieţelor financiare îngrijorate de posibilitatea ca state din zona euro să intre în incapacitate de plată.

Costurile la care se împrumută Portugalia sunt, însă, de trei ori mai mici decât cele ale Greciei, iar gradul de îndatorare al ţării este proiectat pentru 2010 la 86% din PIB, sub cel al statului elen de 120%.

Bulgaria prevăzuse aderarea la ERM II în 2009, iar intrarea în zona euro în 2013. Urmărind cele petrecute în Grecia, ca urmare a declarării unor date false către UE,  guvernul de centru-dreapta al Bulgariei şi-a abandonat proiectul, deja anunţat. Ţara a înregistrat un deficit mai mare decât cel prevăzut în 2009, din cauza acordurilor de achiziţii publice nejustificate, semnate de guvernul anterior. Este vorba de peste 150 de acorduri, care prevedeau cheltuieli de 2,16 miliarde de leva (1,1 mld euro) inclusiv în domeniul vanzărilor de armament, cheltuieli care nu fuseseră trecute în buget. În încercarea de a atinge obiectivele ERM II, pentru a menţine un deficit bugetar mai mic, actualul  guvern de centru-dreapta a recurs chiar la întârzierea rambursării de TVA către întreprinderi.

Premierul Boiko Borissov a recunoscut public că ţara sa nu îndeplineşte în realitate criteriile, deficitul Bulgariei fiind, de fapt, de 3,7% şi nu de 1,9% şi că UE a fost, din nou, indusă în eroare cu privire la capacitatea unei ţări de a adopta euro.

 Imediat după această declaraţie monedele regionale s-au depreciat, Banca Centrala a Poloniei intervenind pentru uşoara depreciere a zlotului, situaţie extrem de rară.

 Ministrul bulgar de Finanţe, Simeon Djankov, a dat asigurări că vor fi luate măsuri suplimentare pentru readucerea deficitului în ţintele prevăzute de Tratatul de la Maastricht (3% din PIB) şi că nivelul mai mare al deficitului nu va influenţa nici cursul levei (fixat prin Consiliu Monetar la o paritate fixă) în faţa euro şi nici nu va provoca seisme în sistemul bancar. 

TRATATUL START II A FOST SEMNAT

Cu două zile înainte de semnarea la Praga a unui nou tratat de reducere a armamentelor nucleare, chiar în ziua în care Administraţia Obama urma să anunţe noua strategie nucleară a Statelor Unite,  prin care sunt limitate  drastic condiţiile de recurgere la armament nuclear, Serghei Lavrov a avertizat că Rusia îşi rezervă dreptul unei retrageri unilaterale. Declaraţia lui Lavrov a fost gândită să producă un efect maximum, în condiţiile în care analiştii ruşi continuă să se întrebe dacă Rusia câştigă sau pierde în urma semnării noului tratat. Potrivit lui Lavrov
, Rusia are dreptul de a se retrage din tratat dacă va constata „o creştere cantitativă şi calitativă a apărării strategice antirachetă americane care să influenţeze semnificativ eficienţa forţelor strategice nucleare ruse". Ministrul de Externe rus a precizat că această eventuală evaluare se va  baza, unilateral,  pe „specialişti militari" ruşi.

Declaraţiile lui Lavrov au fost, în realitate, o simplă manevră diplomatică prin care ruşii au încercat să testeze limitele hotărârii lui Obama. Dezvăluiri neoficiale din culisele negocierilor, au confirmat că publicarea acestei declaraţii a fost convenită de Obama cu Medvedev în cadrul unei discuţii prealabile semnării tratatului, după ce preşedintele american i-a pus în vedere omologului său rus că renunţă cu totul la tratat, dacă Moscova insistă să includă în text referinţa la scutul antirachetă. De altfel, Lavrov însuşi a recunoscut că, în forma sa actuală, scutul antirachetă nu afectează stabilitatea strategică şi nu creează nici o ameninţare pentru forţele nucleare strategice ruse. La insistenţa Moscovei, noul tratat include o menţiune la existenţa unei „legături" între sistemele ofensive şi cele defensive, dar menţiunea nu atrage nici o obligaţie pentru semnatari
. 
Anders Fogh Rasmussen, Secretarul General al NATO, a invitat Rusia să se alăture proiectului scutului antirachetă, considerând că o arhitectură comună a securităţii ar încorona eforturile pentru realizarea unei zone protejate împotriva ameninţărilor, un acoperiş securitar care ar proteja Rusia, Europa şi Statele Unite. Disproporţia între investiţiile americane şi cele europene în materie de apărare este evidentă. Dacă Europa s-ar alătura Statelor Unite în dezvoltarea unui sistem antirachetă, ar fi o dovadă clară a investiţiei în relaţia transatlantică. Potrivit lui Rasmussen, prevederile Tratatului de la Lisabona în materie de apărare vor fi compromise, dacă nu se vor face investiţii pe termen lung.

În ceea ce priveşte înarmarea nucleară, Rasmussen consideră acordul START dintre SUA şi Rusia un bun început către o reducere a înarmării nucleare, pentru că aceste două ţări au cele mai importante arsenale nucleare, iar pentru ca procesul să continue şi în alte ţări, cum ar fi Anglia sau Franţa, vor fi necesare noi acorduri multilaterale.

Praga a găzduit semnarea noului Tratat START de reducere a armelor nucleare. Documentul va limita forţele nucleare americane şi ruse în mod considerabil, sub pragul stabilit prin tratatul START, semnat în 1991, şi cu 30 la sută mai puţin decât limita maximă prevăzută prin tratatul de la Moscova, semnat în 2002, urmând ca fiecare parte să deţină câte 1.550 de ogive şi interzice amplasarea armamentului strategic ofensiv în afara teritoriilor naţionale ale celor două state
. 

În urma a peste un an de negocieri, noul tratat este calificat la Washington şi Moscova drept istoric, fiind poate pentru prima dată când echipele celor două state au reuşit să vorbească de la egal la egal în chestiunea dezarmării nucleare, realizând o nouă etapă în dezvoltarea parteneriatului bilateral. 

BĂNCILOR LI SE VA IMPUNE O NOUĂ TAXĂ

Marile economii ale lumii au ajuns aproape de un acord cu privire la  instituirea unei taxe la nivel mondial pentru bănci, însă şansele ca o asemenea înţelegere să fie încheiată, la următoarea reuniune G20, din iunie, la Toronto, sunt reduse. 

Germania, Franţa şi Marea Britanie sunt de acord în termeni generali privind necesitatea unei taxe. Premierul britanic s-a declarat dornic să reînvie spiritul cooperării globale, după perioada de declin care a urmat întâlnirii din aprilie 2009 a G20, la Londra. Premierul britanic Gordon Brown s-a angajat   într-o campanie internaţională pentru negocierea instituirii unei taxe bancare, alături de reguli privind capitalul, care să întărească instituţiile financiare pentru o eventuală nouă criză.
· Potrivit unui studiu al Comisiei Europene (CE), o taxă impusă băncilor la nivelul Uniunii Europene, pentru ca acestea să suporte o parte din costurile crizei financiare, ar putea genera venituri substanţiale, de peste 50 de miliarde de euro, şi ar ameliora situaţia sistemului. În acelaşi timp, s-ar tempera şi comportamentul inadecvat al instituţiilor financiare. Studiul analizează diferitele proiecte de taxe discutate în Europa, pentru ca băncile să suporte o parte a costurilor de sprijinire a sistemului financiar sau a programelor de adaptare la schimbările climatice.

            Analiza UE include atât modele din Europa, cât şi planurile SUA de a institui o taxă pentru bănci. Impozitul de 0,036%, aplicat în  prezent în Suedia, ar genera circa 13 miliarde de euro în UE, în timp ce aplicarea ratei avută în vedere de executivul american, de 0,15%, ar produce venituri de peste 50 de miliarde de euro. O altă variantă luată în calcul, perceperea unei taxe pe tranzacţiile financiare, ar aduce încasări de 20 de miliarde de euro în Europa
.

            Una din consecinţele majore ale introducerii unei astfel de taxe ar fi delocalizarea tranzacţiilor bancare în alte regiuni, determinând o scădere substanţială a veniturilor centrelor financiare importante. 

Directorul general al FMI, Dominique Strauss-Kahn, consideră că liderii UE fac eforturi în domeniul reglementărilor transfrontaliere şi de supraveghere,  dar nu în aceeaşi măsură şi în vederea introducerii unor măsuri de management şi rezolvare a viitoarelor crize financiare. Deoarece soluţiile actuale s-au dovedit nepotrivite, el apreciază că este necesară înfiinţarea unei autorităţi care să rezolve problema falimentului unei bănci care poate avea impact asupra mai multor ţări. Un astfel de sistem are nevoie de acces la finanţare şi de un mecanism de susţinere de la buget. Obiectivul său trebuie să fie eficienţa costului, minimizarea contagiunii, a daunelor colaterale asupra economiei, a pierderilor deponenţilor şi a costurilor bugetare. Liderii UE ar trebui să ajungă la timp la un compromis referitor la propunerile de îmbunătăţire a reglementării şi supravegherii, astfel încât să prevină declanşarea unor crize.

ABUZUL SEXUAL ASUPRA COPIILOR ÎN ATENŢIA COMISIEI EUROPENE

Studiile realizate recent estimează că un număr semnificativ de copii europeni, între 10%  şi 20%, sunt agresaţi sexual în copilărie. Unele forme de violenţă sexuală sunt în continuă creştere. Numărul site-urilor internet care au drept obiect pornografia infantilă este în creştere, zilnic fiind puse în circulaţie 200 de imagini cu copii implicaţi în acte de pornografie. Copiii care sunt victimele pornografiei pe internet au vârste tot mai mici, imaginile devenind tot mai explicite şi mai violente. Aproximativ 20% dintre infractorii care au comis infracţiuni de natură sexuală recidivează după ce au fost condamnaţi.

 Orice abuz reprezintă o violare a corpului, a limitelor şi a încrederii. Este vorba despre o ruptură a limitelor personale, emoţionale, sexuale şi energetice care provoacă răni profunde şi care lasă  cicatrici la nivel fizic, emoţional, spiritual şi psihologic.
Comitetul Miniştrilor al Consiliului Europei, în virtutea Articolului 15 b al statutului Consiliului, dorind să contribuie efectiv la realizarea obiectivului său comun de protecţie adecvată a copiilor împotriva exploatării sexuale comise de oricine, în special de către aceia care sunt sau reuşesc să fie în contact apropiat cu ei, sau care au o autoritate asupra lor şi în conformitate cu Recomandarea sa nr. R (91) 11, referitoare la exploatarea sexuală, pornografie şi prostituţie precum şi la traficul de copii şi tineri, a adoptat, la cea de-a 771-a reuniune a Delegaţiilor Miniştrilor, din 2001, Recomandarea Rec (2001) 16 privind protecţia copiilor împotriva exploatării sexuale.

La rândul său, Comisia Europeană a propus noi norme prin care ţările UE ar putea fi obligate să aplice pedepse mai aspre persoanelor care comit abuzuri sexuale asupra copiilor. Executivul european solicită, de asemenea, intensificarea acţiunilor de prevenire a infracţiunilor de acest tip şi de protejare a victimelor. Propunerile vizează elaborarea unor sisteme care să blocheze accesul la site-urile înfăţişând pornografie infantilă. În special, Comisia urmăreşte ca autorii acestor infracţiuni să aibă acces la un tratament individualizat, mai eficient, astfel încât aceştia să nu mai comită abuzuri. Circa 20% din persoanele condamnate pentru abuz recidivează. Comisia Europeană solicită înăsprirea normelor care vizează combaterea traficului de persoane şi a exploatării sexuale a copiilor, îngrijorată de faptul că Europa pare să piardă lupta împotriva acestor infracţiuni. 

Noile norme propuse de Comisie prevăd: 
- introducerea unor sancţiuni penale severe la nivelul UE pentru condamnarea infracţiunilor de abuz sexual şi exploatare sexuală, care constituie infracţiuni majore; aceste pedepse vor viza, de asemenea, noile forme de abuz, cum ar fi „ademenirea” (copiii sunt atraşi prin intermediul site-urilor internet apoi sunt supuşi abuzurilor), vizionarea materialului pornografic cu copii fără descărcarea fişierelor sau obligarea copiilor să adopte poziţii cu caracter sexual în faţa camerelor web; 

- „turiştii în scopuri sexuale” care călătoresc în străinătate pentru a comite abuzuri asupra copiilor vor fi cercetaţi penal atunci când revin în ţara lor; 
             - copiii care sunt victimele acestor infracţiuni vor beneficia de protecţie împotriva traumelor suplimentare cauzate de audierea lor de către poliţie şi autorităţile judiciare sau împotriva traumei pe care o produce confruntarea cu un public la apariţia acestora în faţa instanţei şi, de asemenea, vor beneficia de asistenţa unui avocat numit din oficiu; 

- fiecare infractor va fi cercetat separat şi va avea acces la un tratament individualizat, astfel încât să nu recidiveze; 

- interdicţia ca aceşti infractori să desfăşoare activităţi care presupun contactul cu copiii ar trebui să se aplice nu numai în ţara în care au fost condamnaţi, ci pe întreg teritoriul UE; 

- statele membre vor fi obligate să asigure că se poate bloca accesul la site-urile internet care prezintă pornografie infantila, întrucât acestea sunt greu de eradicat încă de la sursă, în special dacă site-ul provine din afara spaţiului UE. Propunerea lasă la latitudinea statelor membre de a decide în mod concret prin ce mijloace ar trebui pusă în aplicare blocarea accesului, însă întotdeauna trebuie respectate garanţiile juridice. 

Iniţiativa Comisiei Europene este binevenită, în condiţiile în care astăzi traficul de persoane şi abuzurile asupra copiilor, promovate de o cultură  economică şi materialistă, care uită de caracterul sacru şi de demnitatea persoanei umane, reprezintă unele din cele mai reprobabile forme de reducere a fiinţei umane la simple mărfuri.

Aceste propuneri vor fi discutate în Parlamentul European şi în Consiliul de Miniştri al UE. După ce vor fi aprobate, acestea trebuie transpuse în legislaţiile naţionale. 

Normele naţionale actuale în domeniu urmează să fie actualizate, statele membre fiind încurajate să îi urmărească în justiţie pe cetăţenii europeni care săvârşesc infracţiuni în alte ţări şi să recurgă la metode mai severe de investigare a cazurilor de crimă organizată, cum ar fi cele de ascultare a telefoanelor.

Reglementările propuse insistă, de asemenea, pe nevoia de a uniformiza modul de aplicare a legislaţiei europene pe teritoriul UE şi de a sprijini mai mult victimele. Pentru a monitoriza punerea în aplicare a acestor norme, vor fi create organisme naţionale independente.

SPAŢIUL SCHENGEN ÎNTRE PERMISIVITATE ŞI VIGILENŢĂ
Încă de la începutul anului 2010, Uniunea Europeană şi-a deschis multe din graniţele interne pentru străinii cu drept de şedere, care au primit totodată şi dreptul de a călători liber în spaţiul Schengen. Această măsură i-a alertat pe activiştii care se luptă cu traficanţii de carne vie şi care au atras atenţia asupra faptului că hotărârea Uniunii va da naştere la abuzuri. Acum, când în Schengen nu mai există graniţe, aceşti traficanţi vor putea călători după bunul lor plac în acest spaţiu, fără a putea fi controlaţi.
Traficul de persoane face parte din delictele care au cunoscut o creştere alarmantă în ultimii ani, date fiind condiţiile dificile de viaţă din ţările mai puţin dezvoltate, înăsprirea politicilor de imigrare în ţările industrializate, dar şi datorită faptului că, pentru o bună perioadă de timp, acest fenomen nu a fost considerat drept o problemă structurală, ci o serie de episoade izolate.

Traficul de persoane este unul din delictele cele mai grave, fiind considerat de mulţi sclavia modernă. Potrivit Raportului Biroului Naţiunilor Unite de luptă împotriva Drogurilor şi a Criminalităţii (UNODC), acest trafic afectează cel puţin 2.5 milioane de persoane de pe toate continentele
. Estimările arată  că infracţiunea aceasta pune în mişcare 32.000 de milioane de dolari anual. Exploatarea sexuală a femeilor este activitatea întâlnită în 79% din cazurile traficului de persoane.
Traficanţii ajung în spaţiul Schengen cu acte în regulă, de obicei cu permis de muncă, sau ca studenţi, pe baza cărora li se acordă vize pentru 3 luni, însă pentru a-şi putea duce planurile la bun sfârşit, îşi falsifică documentele. Ei  abuzează de privilegiul dreptului de şedere, fără să le fie teamă că vor fi prinşi în flagrant. 
La Antwerpen, în Belgia, activează organizaţia non-guvernamentală "Payoke" care se ocupă de persoanele care au căzut victime traficului de carne vie si le ajută să evadeze dintr-o viaţă supusă sărăciei şi abuzului. Acolo găsesc sprijin moral multe persoane care au fost abuzate sexual şi care au reusit să scape din ghearele reţelelor de traficanţi, fie că este vorba de copii, femei sau barbaţi, toţi se bucură de un acoperiş la "Payoke". Cu toate acestea, teama că atacurile traficanţilor s-ar putea îndrepta împotriva familiilor victimelor este mai puternică decât sentimentul de siguranţă conferit de “Payoke”. Din nefericire, multe victime se întorc la cei care s-au folosit de ele. În alte cazuri, persoanele traficate sunt răpite din nou, de aceleaşi reţele de traficanţi. Numai o mică parte din cei care calcă pragul organizatiei "Payoke" ajung să rămână acolo şi să primească ajutorul de care au nevoie pentru a se stabili legal, în Belgia. Acest procedeu este însă deosebit de anevoios şi poate dura până la trei ani.

Există prea puţine statistici relevante cu privire la victimele traficului pe teritoriul UE, însă este vorba, probabil, de câteva sute de mii de persoane, majoritatea obligate să se prostitueze, sau să presteze activităţi de menaj. Totuşi, în 2006, anul pentru care sunt disponibile cele mai recente cifre, procurorii au adus în faţa instanţei doar 1 500 de cazuri de trafic ilegal. Numai 3000 de victime au primit asistenţă
.

Traficul de persoane este extrem de profitabil, majoritatea traficanţilor fiind infractori profesionişti. Cei mai mulţi îşi au cartierul general în afara UE, însă au început să se dezvolte reţele şi în interior, în special odată cu extinderea Uniunii către estul Europei.

Traficanţii de carne vie îşi selectează victimele din diverse ţări: China, Nigeria, dar şi din estul Europei, chiar şi din state care fac parte acum din Uniunea Europeană
. Numărul victimelor care provin din Asia este în creştere. În majoritate, victimele sunt femei, care sunt salvate din beciurile unor localuri, unde sunt ţinute prizoniere poate cu lunile. 

Potrivit Comisiei Europene, colaborarea operaţională la frontiere este în proces de îmbunătăţire, în ciuda numărului alarmant de abuzuri. Comisia plănuieşte să acorde mai mult ajutor agenţiei Frontex, care asigură securitatea  la graniţele externe ale Uniunii. 

Ţările din spaţiul Schengen au promis, de asemenea, că vor pune la dispoziţia Comisiei informaţii cu privire la statutul rezidenţial al persoanelor care-şi prelungesc dreptul de şedere. Oficialităţile de la Bruxelles pledează pentru stricta monitorizare a recidiviştilor, însă se simte nevoia unor măsuri suplimentare, întrucât traficanţii găsesc mereu noi modalităţi de a reveni pe teritoriul european. Au fost numeroase cazuri în care au fost expulzaţi din Belgia, pentru că aveau cazierul pătat, dar au reuşit să revină cu ajutorul altor documente, cu altă identitate, cu un nou paşaport, ceea ce înseamnă că baza de date nu funcţioneaza aşa cum ar trebui.
Uniunea Europeană trebuie să ia măsuri urgente pentru a îmbunătăţi cooperarea la graniţe, pentru ca lupta pentru combaterea traficului de carne vie să aibă şanse de izbândă.

COMISIA EUROPEANĂ SE IMPLICĂ ÎN GESTIONAREA TRAFICULUI AERIAN
Vulcanul islandez a dat peste cap activităţile din întreaga lume, multe evenimente fiind anulate sau amânate, din cauza paralizării traficului aerian în special în partea de nord a  Europei, afectând, însă, aproape întreg continentul şi nu numai. Au fost anulate : întâlnirea între miniştrii agriculturii şi pescuitului, la Luxembourg, o conferinţă între UE şi Croaţia asupra candidaturii acesteia la aderare şi un summit între UE şi Pakistan, care ar fi trebuit să se desfăşoare la Bruxelles.  Mult aşteptata lansare a hotelului Armani din Dubai, care urma să aibă loc pe 21 aprilie, a fost amânată până pe 27 aprilie. 

 Eurocontrol, agenţia europeană însărcinată cu siguranţa traficului aerian, a anunţat că,  în Europa,  au fost anulate 63.000 de zboruri. 
 În acest interval de restricţii impuse, Compania KLM Royal Dutch Airlines a efectuat un zbor test de la Amsterdam la Dusseldorf, pentru a vedea impactul cenuşii vulcanice asupra avioanelor. Un aparat Boeing 737 cu un echipaj de 20 de persoane a decolat de pe aeroportul Schiphol, aterizând în siguranţă, în Germania. Operatorul aerian a anunţat că va efectua încă opt zboruri, după ce un avion KLM a zburat la 13.000 de metri altitudine, fără a înregistra vreo problemă. Un avion de pasageri al companiei Lufthansa, fără călători la bord, a zburat între Munchen şi Frankfurt, la circa 3.000 de metri altitudine, mult sub cea de croazieră obişnuită (10.000 de metri altitudine), în pofida faptului că spaţiul aerian german era închis pentru zboruri comerciale
. 

Ca urmare, marile companii aeriene din Europa au solicitat o reevaluare imediată a restricţiilor aeriene impuse din cauza norului vulcanic islandez, care au afectat 6,8 milioane de pasageri. Companiile de transport aerian susţin că restricţiile ar fi avut un impact devastator asupra acestui segment. Apelul este semnat de Asociaţia companiilor aeriene din Europa, din care fac parte 36 de companii, şi de Asociaţia administratorilor de aeroporturi.
Norul de cenuşă vulcanică care a oprit la sol zborurile pe deasupra Europei a scos în evidenţă dependenţa regiunii de traficul aerian şi  necesitatea dezvoltării unor reţele de cale ferată, de cea mai bună calitate şi mult mai rapid.
Miniştrii transporturilor din UE au discutat în cadrul unei tele şi videoconferinţe organizate de preşedinţia spaniolă, pentru a evalua informaţiile tehnice obţinute în timpul perioadei de restricţii şi a lua o decizie la nivel european. 

Analizând situaţia creată de norul de cenuşă vulcanică, Jose Manuel Barroso, preşedintele Comisiei Europene  a apreciat că acesta a creat o situaţie fără precedent şi a solicitat comisarului european pentru transporturi, Siim Kallas să evalueze impactul acesteia asupra economiei, mai ales asupra industriei transporturilor aeriene. În opinia sa, toate măsurile trebuie să fie coordonate la nivel european.
 Lui Siim Kallas i s-au alăturat în evaluare Joaquin Almunia, comisarul pentru politici concurenţiale şi ajutor de stat şi Olli Rehn, comisarul pentru afaceri economice şi monetare.
Crearea unei pieţe unice europene şi punerea în practică a libertăţii de circulaţie a persoanelor şi bunurilor a dus la nevoia unei mai bune reglementari a spaţiului aerian european şi la crearea unei pieţe unice a aviaţiei.  Până acum, domeniul aviaţiei a fost unul strict reglementat, dominat de companii aeriene şi aeroporturi deţinute de stat dar, potrivit legislaţiei actuale, spaţiul aerian este considerat a fi un bun comun ce trebuie gestionat colectiv, indiferent de graniţele naţionale. Restricţiile comerciale pentru zboruri în interiorul Uniunii Europene au fost eliminate odată cu reglementarea pieţei interne. Astfel, orice companie aeriană poate opera servicii aeriene pe orice rută din interiorul UE. 

Reunind peste 130 de companii aeriene de linie, o reţea de peste 450 de aeroporturi şi peste 60 de furnizori de servicii de navigare, industria aviatică are o contribuţie de peste 100 miliarde euro la PIB-ul Uniunii. 
Dezvoltarea traficului aerian şi problemele legate de acesta, creşterea siguranţei, reducerea costurilor precum şi reducerea întârzierilor au condus, către sfârşitul anilor ’90, la necesitatea stringentă a unor reglementări unitare şi a reorganizării, la nivel european, a managementului traficului aerian.

Ca urmare, în 2004, a apărut iniţiativa “Cer unic european”, destinată  organizării spaţiul aerian, atât pentru aviaţia civilă cât şi pentru aviaţia militară. Acest pachet de măsuri viza aspecte legate de reglementarea industriei, de siguranţa, de protecţia mediului, dar şi de tehnologia folosită şi de instituţiile implicate în domeniul aviaţiei.
Amplificarea şi diversificarea problemelor pe care le implică acest sector au determinat adoptarea unui nou set de măsuri, în anul 2008, “Cer unic european 2”.  

Antonio Tajani, vicepreşedintele Comisiei Europene,  responsabil cu transporturile, consideră că acest pachet legislativ a venit atât în întâmpinarea pasagerilor cât şi a economiei europene şi a mediului, deoarece cerul european este încă fragmentat, ceea ce face ca  zborurile să fie, în medie, cu 49 de kilometri mai lungi decât este necesar. 

Comisia Europeană a continuat să ia măsuri pentru ridicarea calităţii serviciilor oferite de operatorii din domeniul aerian, dar şi pentru protecţia consumatorilor şi respectarea drepturilor acestora. În anul 2006, Comisia Europeană a întocmit o listă care este publică şi poate fi consultată pe site-ul Comisiei Europene, pe care o verifică şi o actualizează permanent, cu transportatorii aerieni care au interdicţii de exploatare pe teritoriul Comunităţii. 
Ca urmare a dezvoltării vânzărilor de bilete on-line, pentru a verifica dacă se încalcă legile privind protecţia consumatorilor, în 2007, Comisia Europeană, prin intermediul Direcţiei Generale pentru protecţia Consumatorilor
, a pus în aplicare, pentru prima dată, o acţiune de „curăţare” a site-urilor companiilor aeriene şi agenţiilor de voiaj care vând bilete de avion. S-au urmărit trei indicatori: claritatea preţului, disponibilitatea ofertelor şi claritatea termenilor contractuali. Din cele  peste 400 de site-uri verificate, au fost descoperite 145 (137 în 2007 şi 8 în 2009) care prezentau diferite nereguli
. 
În vederea remedierii disfuncţionalităţilor identificate şi pentru  a pune în aplicare legislaţia deja existentă în domeniul protecţiei consumatorilor, a fost organizată o consultare între autorităţi şi companiile respective, dintre care 118 au găsit soluţii pentru a intra în legalitate, urmând ca celelalte să le remedieze ulterior.
 Rezultatul acţiunii Comisiei Europene a fost unul dintre factorii determinanţi pentru adoptarea unor noi reglementări
 privind piaţa unică în transportul aerian, centrate pe două obiective cheie: sporirea securităţii şi a calităţii serviciilor aeriene şi transparenţa preţurilor practicate. Acestea au fost create în scopul de a reglementa, de a clarifica modalităţile de aprobare şi de suspendare a licenţelor în domeniul aviatic precum şi de a întări sistemul de supraveghere a operatorilor aerieni, astfel încât, în orice moment, consumatorilor să le fie oferite servicii de calitate.
Pentru că, pe lângă alte prevederi, se impune obligativitatea afişării preţului „all-inclusive” precum şi defalcarea costurilor componente pe categorii (preţul biletului, taxa de aeroport, orice altă taxă suplimentară legată de aeroport sau de securitate), se poate spune că aceste noi reguli sunt mai importante pentru consumatori şi pentru companiile aeriene şi agenţiile de voiaj, în special cele care vând servicii aeriene on-line. Prin această prevedere, companiilor li se interzice să facă publicitate înşelătoare (afişarea unui preţ incomplet pentru servicii aeriene, dar care de fapt nu este cel final) iar consumatorii pot alege în cunoştinţă de cauză, ştiind de la început care este preţul real al  tichetului de zbor.  

 Astfel, companiile aeriene au datoria de a impune standarde înalte în întregul sector, în timp ce responsabilitatea Comisiei Europene este aceea de a asigura faptul ca toate părţile interesate să respecte aceleaşi norme, ceea ce va  avea ca finalitate o alegere realmente corectă din partea consumatorului. Noile reglementări sunt cu atât mai importante, cu cât tranzacţiile on-line sunt în continuă dezvoltare, mai ales de la începutul anilor 2000. 
Dintr-un studiu realizat de către Booz&Company, una din cele mai mari firme de consultanţă la nivel mondial, în martie 2009, pentru Direcţia Generală pentru Transport a Comisiei Europene,  reiese că, datorită creşterii conectivităţii la internet şi a e-comerţului în general, procentul rezervărilor/cumpărărilor de servicii turistice on-line este în creştere accelerată, înregistrând, în 2002, în jur de 4-5% din totalul tranzacţiilor şi se preconizează că va ajunge la un procent de aproximativ 28%, până în 2011. Companiile low-cost au fost cele care au înregistrat, pentru început, creşterile cele mai importante, dar având în vedere că internetul oferă deschiderea către noi şi noi categorii de consumatori, şi celelalte companii aeriene s-au grăbit să pună la dispoziţia călătorilor servicii on-line. Ca urmare, competiţia între companiile şi agenţiile care vând on-line se dă la nivelul calităţii serviciilor oferite clienţilor: claritatea preţurilor finale, facilităţi în rezervarea şi plata biletelor, semnalarea eventualelor costuri intermediare, promoţiile, siguranţa tehnologiilor folosite pentru plăţile on-line, transparenţa informaţiilor privind drepturile călătorilor etc.
Cu toate că, în ultimii ani, au fost făcute numeroase modificări şi completări la reglementările domeniului industriei aviatice şi implicaţiilor acesteia în diverse domenii (economie, tehnologie, protecţia mediului etc.), ele vor continua. Pe de o parte, va trebui realizată urmărirea aplicării legislaţiei la nivel european, iar pe de altă parte, trebuie soluţionate noile probleme, cum este şi acest caz al norului de cenuşă din erupţiile vulcanice, pe măsură ce ele apar.

Le nuage de cendres volcaniques qui a cloué au sol les vols à travers toute l'Europe aura servi à souligner la dépendance de la région au trafic aérien et a suscité de la part du Parlement européen un appel à ce que l'UE développe un réseau de chemins de fer de meilleure qualité et plus rapide.

� Statele Generale ale Europei (Les Etats Généraux de l’Europe) reprezintă un cadru de dezbatere asupra problemelor şi viitorului Europei, o tribună accesibilă societăţii civile europene. Coordonată de � HYPERLINK "http://www.mouvementeuropeen.eu" �Mouvement européen France�, � HYPERLINK "http://www.europanova.eu" �EuropaNova �şi Notre Europe,  cu participarea a mai mult de 80 de asociaţii, sindicate, instituţii europene, naţionale şi locale, media şi alte  întreprinderi, acest edificiu, creat pentru a organiza diferite evenimente, a avut prima sa ediţie în 17 martie, la Lille. 

� Această problemă este o moştenire a epocii iugoslave, în timpul căreia nu a fost clar demarcată frontiera maritimă. Deşi liderii croaţi şi sloveni au semnat un acord în 2001, acesta s-a lovit de opoziţia populaţiei croate şi nu a mai fost ratificat de parlament. În toamna anului 2005, guvernul Sloveniei a înfiinţat în largul coastei o zonă ecologică, determinând autorităţile de la Zagreb să reclame încălcarea suveranităţii ţării. Potrivit autorităţilor din Slovenia, ţara are drepturi depline asupra apelor teritoriale care se întind până la 12 mile de coasta naţională şi acces liber la apele internaţionale. Cu toate acestea, Zagrebul a respins cu fermitate aceste pretenţii.(� HYPERLINK "http://www.euractiv.com/" ��http://www.euractiv.com/� )

� BNP Paribas este cea mai mare bancă din � HYPERLINK "http://ro.wikipedia.org/wiki/Fran%C5%A3a" \o "Franţa" �Franţa�, cea mai mare bancă din � HYPERLINK "http://ro.wikipedia.org/w/index.php?title=Zona_Euro&action=edit&redlink=1" \o "Zona Euro — pagină inexistentă" �zona euro�, una dintre cele mai mari companii franceze, şi se află pe locul 5 în lume în industria bancară după capitalizarea bursieră şi pe locul 8 după beneficiul net în 2007, conform listei � HYPERLINK "http://ro.wikipedia.org/wiki/Forbes_Global_2000" \o "Forbes Global 2000" �Forbes Global 2000�, întocmită anual, de revista � HYPERLINK "http://ro.wikipedia.org/wiki/Forbes" \o "Forbes" �Forbes�.

�The EU Top12 Recommendations for Passengers, MEMO/09/553,

